[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 1.7.2005

KOM(2005) 303 endelig

2003/0139 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets forordning om overførsel af affald

2003/0139 (COD)

MEDDELELSE FRA KOMMISSIONENTIL EUROPA-PARLAMENTETi henhold til EF-traktatens artikel 251, stk. 2, andet afsnitvedrørende

Rådets fælles holdning med henblik på vedtagelse af Europa-Parlamentets og Rådets forordning om overførsel af affald

1. BAGGRUND

Dato for forelæggelse af forslaget for Europa-Parlamentet og Rådet (KOM(2003)379 endelig - 2003/139(COD)): | 30. juni 2003. |

Dato for førstebehandling i Europa-Parlamentet: | 19. november 2003. |

Udtalelse fra Det Europæiske Økonomiske og Sociale Udvalg: | 28. januar 2004. |

Ændret forslag fremsendt: | 9. marts 2004. |

Vedtagelse af den fælles holdning: | 24. juni 2005. |

2. FORMÅLET MED KOMMISSIONENS FORSLAG

De fire vigtigste målsætninger i forslaget er:

- Gennemførelse af OECD-Rådets beslutning C(2001)107 af 14. juni 2001 i fællesskabslovgivningen.

- Løse nogle problemer i forbindelse med anvendelsen, administrationen og håndhævelsen af forordningen fra 1993 og skabe større retlig klarhed.

- Videreføre indsatsen hen imod en global harmonisering på området grænseoverskridende overførsel af affald.

- Forbedre strukturen i forordningens artikler.

For at nå disse mål ændres forskellige afsnit og aspekter af Rådets forordning (EØF) nr. 259/93. Bl.a.:

- Ændringer i forordningens opbygning.

- Ændringer og tydeliggørelser med hensyn til definitioner og tydeliggørelse af dens anvendelsesområde (Afsnit I).

- Ændringer og tydeliggørelser af de procedurer, der gælder for overførsler af affald (Afsnit II-VI); mellem medlemsstater (Afsnit II); inden for en medlemsstat (Afsnit III) og for eksport fra og import til Fællesskabet (Afsnit IV, V og VI).

- Ændringer i andre af forordningens bestemmelser (Afsnit VII).

3. BEMÆRKNINGER TIL DEN FÆLLES HOLDNING

3.1 GENERELLE BEMÆRKNINGER

I sit ændrede forslag accepterede Kommissionen helt, delvis eller principielt 43 af de 103 ændringer, som Europa-Parlamentet foreslog ved sin førstebehandling. 41 ændringer er nu indarbejdet i den fælles holdning, enten ordret eller indholdsmæssigt.

Kommissionen kan ikke acceptere den fælles holdning, hvad nogle aspekter angår. De vigtigste heraf omfatter følgende:

Kommissionen forsvarer stadig, at det foreslåede retsgrundlag for denne forordning (i det følgende 'forordningen'), dvs. miljø og handel (EF-traktatens artikel 175 og 133), er korrekt og kan ikke acceptere retsgrundlaget med én artikel som foreslået af Rådet (EF-traktatens artikel 175).

Kommissionen kan endvidere heller ikke støtte den fælles holdning med hensyn til medlemsstaternes mulighed for at gøre indsigelse mod overførsler af affald bestemt til nyttiggørelse med den begrundelse, at bestemmelseslandet har "lavere standarder for affaldsbehandling". Kommissionen mener, at en sådan bestemmelse ville skabe hindringer på det europæiske affaldsnyttiggørelsesmarked uden at forbedre affaldshåndteringens miljøstandarder i EU.

Rådet har ændret artikel 1, stk. 6, for fuldstændig at udelukke animalske biprodukter, fra forordningens anvendelsesområde (artikel 1, stk. 3, litra d)). Kommissionen foretrækker at foretage en gennemgang af forholdet mellem denne forordning og forordning (EF) nr. 1774/2002 om sundhedsbestemmelser for animalske biprodukter, som ikke er bestemt til konsum, således at resultaterne af denne gennemgang offentliggøres, inden forordningen om affald træder i kraft. Dette ville fjerne nogle medlemsstaters bekymring med hensyn til risiko for proceduremæssig overlapning og give Kommissionen mulighed for at opretholde sit forslag.

3.2 BEMÆRKNINGER TIL DE ENKELTE ÆNDRINGSFORSLAG

3.2.1 Ændringsforslag, som Kommissionen har accepteret, og som helt, delvis eller i princippet er indarbejdet i den fælles holdning

Ændring 8 og 108 vedrørende betragtningerne er blevet indarbejdet.

Ændring 9 om udelukkelse fra forordningens anvendelsesområde af affald, som er opstået hos en medlemsstats væbnede styrker i bestemte situationer, er delvis blevet indarbejdet i artikel 1, stk. 3, litra g).

Ændring 10 vedrørende bestemmelser gældende for bilag III-affald bestemt til nyttiggørelse er blevet taget i betragtning. Hele artikel 1, stk. 5, som foreslået af Kommissionen er blevet fjernet for at undgå den forvirring, der opstår ved at nævne bestemte bestemmelser. Indarbejdet i princippet.

Ændring 12 omhandler blandinger af affald, for hvilke der ikke findes en enkelt post. Indarbejdet i artikel 2, stk. 3.

Ændring 13 og 14 om hvorvidt nogle operationer er midlertidig nyttiggørelse og midlertidig bortskaffelse, er blevet accepteret i princippet og afspejlet i artikel 2, stk. 5, og artikel 2, stk. 7. Definitionerne i direktiv 75/442/EØF om affald er imidlertid blevet fastholdt.

Ændring 15 og 22 giver en definition på anmelder, der er blevet indarbejdet i artikel 2, stk. 15.

Ændring 113 om definitionen på 'transitland' blev accepteret og afspejlet i artikel 2, stk. 24.

Ændring 79, hvor overførsler af kommunalt indsamlet blandet husholdningsaffald (affaldsnøglenummer 20 03 01) omfattes af kravet om forudgående anmeldelse og samtykke, er blevet indarbejdet i artikel 3, stk. 5. Ændring 81 blev delvis accepteret og i princippet, hvilket afspejles i artikel 3, stk. 5.

Ændring 24 om at give alle kompetente myndigheder mulighed for at indhente yderligere oplysninger og dokumentation inden en bestemt frist er blevet indarbejdet i artikel 4, stk. 3, og artikel 8, stk. 1.

Ændring 96 og 97 om, hvornår den finansielle sikkerhed eller tilsvarende forsikring herfor skal stilles, blev acepteret delvis og i princippet i artikel 4, stk. 5, og artikel 6, stk. 2.

Ændring 29 og 30 om anmodninger om oplysninger og dokumentation og bekræftelse for og fremsendelse af anmeldelser inden en vis frist blev accepteret delvis og i princippet i artikel 7, stk. 2, og artikel 8, stk. 1 og 2.

Ændring 115 om udvidede beføjelser til medlemsstater til at gøre indsigelse mod overførsler af affald bestemt til bortskaffelse kan støttes. Indarbejdet i artikel 11, stk. 1, litra e).

Ændring 45 om indsigelser mod overførsler af affald bestemt til nyttiggørelse på det grundlag, at den planlagte overførsel er bestemt til bortskaffelse og ikke til nyttiggørelse, er blevet accepteret. Indarbejdet i artikel 12, stk. 1, litra h).

Ændring 52, der udstikker procedurerne for en samlet anmeldelse, blev accepteret i princippet og afspejlet i artikel 4.

Ændring 100 om oplysninger fra anmelderen til de kompetente myndigheder og modtageren er blevet accepteret. Indarbejdet i artikel 16, litra b), og artikel 17, stk. 1.

Ændring 84rev. om nyttiggørelsens eller bortskaffelsens afslutning er blevet accepteret i princippet og afspejlet i artikel 16, litra e).

Ændring 57, der fremhæver behovet for samarbejde mellem myndighederne i forbindelse med tilfælde af ulovlig overførsel ved at tilføje 'navnlig' i tilfælde, hvor ansvaret ikke kan tillægges hverken anmelder eller modtager, er blevet accepteret. Indarbejdet i artikel 23, stk. 5.

Ændring 58 og 101 om elektronisk dataudveksling er blevet accepteret. Indarbejdet i artikel 25, stk. 4, og artikel 58, stk. 1, litra f).

Ændring 60 om grænseområdeaftaler er blevet accepteret. Indarbejdet i artikel 29.

Ændring 61 om miljømæssigt forsvarlig håndtering er blevet vedtaget i princippet. Indarbejdet i artikel 48, stk. 2.

Ændring 62-65 om krise- eller krigssituationer er blevet accepteret. Indarbejdet i artikel 40, stk. 1, litra d), artikel 41, stk. 2, litra b), artikel 42, stk. 1, litra e) og artikel 43, stk. 2, litra c).

Ændring 103 om ændring af bilagene til forordningen er blevet accepteret. Indarbejdet i artikel 57, stk. 1.

Ændring 28 om en beregningsmetode for den finansielle sikkerhed er delvis blevet accepteret i betragtningerne.

Ændring 82 og 46 om retningslinjer for anvendelse af bestemmelsen om falsk nyttiggørelse er delvis blevet accepteret. Indarbejdet i artikel 58, stk. 1, litra b).

Ændring 75, 76 og 77 om bilagene er blevet accepteret. Indarbejdet i bilag VIII, del II-IV.

3.2.2 Ændringsforslag, som Kommissionen og Rådet har afvist, og som ikke er indarbejdet i den fælles holdning

Ændring 2-7, 107, 109, 110 og 111 vedrørende betragtningerne er ikke blevet taget i betragtning, da de anses for irrelevante for forslaget og derfor ikke accepteret. Ændring 4-5 blev heller ikke accepteret, da de ville være i konflikt med Kommissionens initiativret.

Ændring 11 om fjernelse af artikel 1, stk. 6, der muliggør udelukkelse af animalske biprodukter fra forordningens anvendelsesområde, er blevet afvist. Kommissionen anser det for vigtigt at bevare denne bestemmelse for at undgå overlapning og pålægge operatøren en unødvendig byrde på grund af den sammenfaldende anvendelse af denne forordning og forordning (EF) nr. 1774/2002 om sundhedsbestemmelser for animalske biprodukter, som ikke er bestemt til konsum. Kommissionen foretrækker således at bibeholde forslaget og foretage en gennemgang af forholdet mellem de to forordninger, således at resultaterne af denne gennemgang offentliggøres inden forordningen om affald træder i kraft (jf. pkt. 3.2.5 om de supplerende ændringer, som Rådet har foretaget i forslaget).

Ændring 112 om at forpligte Kommissionen til at opstille retningslinjer kan ikke accepteres, primært fordi den er i konflikt med Kommissionens initiativret.

Ændring 17 og 18 foreslår, at ikke farligt affald anført i bilag II skal omfattes af forudgående skriftlig anmeldelse. Dette kan ikke accepteres, da det ville være i strid med OECD-beslutningen.

Ændring 19, der tilføjer overførsler bestemt til "forsøg" til overførsler, der er udelukket fra anmeldelsesproceduren, kan ikke accepteres. Sådanne overførsler rummer samme risiko som alle andre affaldsoverførsler og bør derfor følge de normale procedurer.

Ændring 20 om en forpligtelse til at fastsætte grænseværdier inden en bestemt frist kan ikke accepteres, fordi det ville være i strid med Kommissionens initiativret. En specifik bestemmelse for overførsler af affald, der består af, indeholder eller er forurenet med kemikalier fra bilag A, B og C i Stockholm-konventionen af 22. maj 2001 om persistente organiske miljøgifte (POP), blev ikke anset for nødvendig for at opretholde forslaget på grund af vedtagelsen af en specifik forordning herom (Europa-Parlamentet og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF, EFT L 158 af 30/04/2004, s.7-49).

Ændring 44, der vedrører indsigelser mod overførsler af affald bestemt til nyttiggørelse baseret på principperne om tilstrækkelig egenkapacitet og nærhed, ville skabe hindringer på det europæiske marked for nyttiggørelse af affald, uden at forbedre miljøstandarderne for affaldshåndtering i EU. Den kan derfor ikke accepteres.

Ændring 21, 26-27, 34, 41, 85rev. og 91rev. vedrørende midlertidige håndteringer kan ikke accepteres. Kommissionen finder det ikke hensigtsmæssigt at forbyde sådanne håndteringer. De burde i stedet reguleres, således at de kompetente myndigheder kunne følge med i affaldet under hele overførslen og indtil færdiggørelsen af nyttiggørelsen og bortskaffelsen.

Ændring 86rev., 87rev. og 88rev. er i strid med fristerne i OECD-beslutningen og kan derfor ikke accepteres.

Ændring 32 og 33 om efterfølgende kontrol- og overensstemmelsescheck af anmeldelsen skulle være omfattet af artikel 49 om håndhævelse og kan ikke støttes.

Ændring 35 om yderligere årsager til indsigelser mod overførsler af affald bestemt til bortskaffelse kan ikke accepteres. Ændring 37, der fjerner henvisningen til tilstrækkelig egenkapacitet på fællesskabsplan og således kun henviser til nationalt plan, må ligeledes afvises. Der skal stadig tilskyndes til samarbejde mellem nabolande og/eller små lande, bl.a. ved at henvise til tilstrækkelig egenkapacitet på fællesskabsplan. Ændring 38 tilføjer, at der kan gøres indsigelse mod en overførsel af affald bestemt til bortskaffelse på grund af national lovgivning, hvis der ikke findes forpligtelser vedrørende bortskaffelse på fællesskabsplan. En sådan bestemmelse ville kunne misbruges og kan derfor ikke accepteres.

Ændring 80 om kommunalt indsamlet blandet husholdningsaffald er ikke blevet indarbejdet, men det bør bemærkes, at det i artikel 3, stk. 5, er fastsat, at sådant affald i alle tilfælde vil blive behandlet, hvis det er bestemt til bortskaffelse.

Ændring 116-117 tilføjer yderligere grunde til indsigelser mod overførsler af affald bestemt til bortskaffelse, som ikke er i overensstemmelse med OECD-beslutningen. Desuden ville ændring 116 skabe en hindring for det indre marked for affald bestemt til nyttiggørelse. Den kan derfor ikke accepteres.

Ændring 49 om bestemte kriterier i forbindelse med nyttiggørelse kan ikke accepteres. Der er imidlertid i artikel 58, stk. 1, litra b), blevet indarbejdet en bestemmelse om vedtagelse af retningslinjer for anvendelsen af bestemmelsen om såkaldt "falsk" nyttiggørelse.

Ændring 40 og 50 fjerner muligheden for, at berørte kompetente myndigheder kan blive enige med anmelderen om ikke at kræve en ny anmeldelse i det tilfælde, hvor problemer i forbindelse med indsigelser ikke er blevet løst inden en bestemt frist. At insistere på en anmeldelse, hvis alle berørte parter er enige om det modsatte, forekommer ikke at være nødvendig eller berettiget; og ændringen kan ikke accepteres.

Ændring 51 anses for ikke at være nødvendig (jf. artikel 4, første punktum, og artikel 9).

Ændring 99 om anvendelse af proceduren for samlet anmeldelse på tilbagetagelsesordninger kan ikke accepteres, da anvendelsesområdet ikke er præcist.

Ændring 54 om tidsfrister for nyttiggørelses- eller bortskaffelsesattester kan ikke accepteres, da den ikke er i overensstemmelse med OECD-tidsrammerne.

Ændring 55 om forudgående oplysninger, hvad angår grønt affald, til de kompetente myndigheder kan ikke accepteres, da det at ledsage overførslen med de anførte oplysninger anses for tilstrækkeligt. Dette svarer til situationen i henhold til OECD-beslutningen.

Ændring 105, der fjerner forpligtelsen for den person, der tilrettelægger overførslen, til at forelægge en genpart af kontrakten på anmodning fra den berørte kompetente myndighed i forbindelse med overførsler af ikke farligt affald bestemt til nyttiggørelse, kan ikke accepteres. Det er af kontrolhensyn væsentligt, at der kan anmodes om en kontrakt. Det skal understreges, at fortrolige oplysninger i kontrakten er beskyttet, da dette kunne være bekymringen bag ændringen.

Ændring 121, der tilføjer endnu en betingelse i forbindelse med import til Fællesskabet af affald bestemt til nyttiggørelse, nemlig at den kompetente afsendelsesmyndighed uden for Fællesskabet i forbindelse med farligt affald forudgående skal forelægge en behørigt begrundet anmodning, hvori det erklæres, at "de ikke har og ikke med rimelighed kan erhverve den tekniske kapacitet og de nødvendige anlæg til at behandle affaldet på en miljømæssigt forsvarligt måde", kan ikke accepteres. I forbindelse med OECD-lande ville en sådan bestemmelse være i strid med OECD-beslutningen. I forbindelse med ikke parter i Basel-konventionen, som ikke er OECD-lande, gælder det krav allerede. I forbindelse med parter i Basel-konventionen, der ikke er OECD-lande, ville yderligere restriktioner ikke blive anset for berettigede af miljøhensyn. Derfor afvises ændringen.

Ændring 67 om tiltrædelsesakten er ikke blevet indarbejdet, da denne akt ikke ændres via en udvalgsprocedure (jf. ny artikel 62).

Ændring 68, 71-73, 78 og 106 vedrører alle ændringer i specifikke poster på affaldslisterne i bilag til forslaget, og de kan ikke accepteres. Ikke fordi Kommissionen er uenig i indholdet, men fordi den ikke finder, at det er den rette kontekst for sådanne ændringer. Ændringer i affaldslisterne bør foretages i den lovgivning, hvorfra de kommer (Basel-konventionen, OECD-beslutningen og EU's affaldsliste). Desuden modsiger sådanne ændringer et af forslagets hovedformål, nemlig en international harmonisering på området for affaldslister.

3.2.3 Parlamentets ændringer, der blev godkendt af Rådet, men afvist af Kommissionen

Ændring 1 og 83rev., hvori der foreslåes en ændring i retsgrundlaget fra miljø og handel (EF-traktatens artikel 175 og 133) til udelukkende miljø (EF-traktatens artikel 175), blev accepteret af Rådet, men afvist af Kommissionen. Hovedformålet med den foreslåede forordning er miljøbeskyttelse. Da bestemmelserne i afsnit IV, V og VI om eksport fra, import til og transit gennem Fællesskabet til og fra tredjelande også er regler for international handel, er retsgrundlaget for disse specifikke bestemmelser EF-traktatens artikel 133. Kommissionen fastholder derfor, at dens foreslåede fælles retsgrundlag for forordningen, dvs. miljø og handel (EF-traktatens artikel 175 og 133), er det korrekte og kan ikke accepteret en enkelt artikel som retsgrundlag.

Ændring 42, 47 og 48 om indsigelser mod overførsler af affald bestemt til nyttiggørelse baseret på nationale standarder eller nationale forpligtelser kan ikke accepteres af Kommissionen. Kommissionen mener, at en sådan bestemmelse ville skabe hindringer på det europæiske affaldsnyttiggørelsesmarked uden at forbedre affaldshåndteringens miljøstandarder i EU. Kommissionen minder om, at den foreslog løsninger på det potentielle problem med 'standarddumping' i sin meddelelse KOM(2003) 301 endelig "På vej mod en temastrategi for affaldsforebyggelse og genanvendelse", hvori der fokuseres på udvikling af europæiske standarder for affaldshåndtering. Kommissionen advarer endvidere mod, at artikel 12, stk. 1, litra c), både er vag og kompleks, og dette kan føre til en stigning i ulovlig overførsel af affald, der måtte resultere i en række domstolssager.

3.2.4 Parlamentsændringer, som Kommissionen har accepteret, men som ikke er indarbejdet i den fælles holdning.

Ændring 92 om en tydeliggørelse af definitionen på 'afsendelsesland' blev i princippet støttet af Kommissionen, da den kan være nyttig i forbindelse med overførsler i høj sø. Kommissionen finder imidlertid, at denne bestemmelse burde suppleres af en prioritering af de forskellige muligheder for, hvilket land der skal anses for afsendelsesland i tilfælde af tvist.

Ændring 126, der efter den kompetente afsendelsesmyndighed tilføjer ordene "specifikke bestemmelser indført af og i afsendelsesmedlemsstaten", blev accepteret af Kommissionen i dens ændrede forslag, men er imidlertid siden blevet anset for at være overflødig og blevet afvist af hensyn til, bl.a. , forenkling.

Ændring 122 om undtagelser for visse offentlige virksomheder, blev accepteret af Kommissionen i det ændrede forslag, men er imidlertid siden blevet fundet i strid med Basel-konventionen. Den er derfor blevet afvist.

Ændring 31 siger, at de kompetente bestemmelses- og transitmyndigheder skal tilkendegive deres skriftlige samtykke ved at udstede en skriftlig beslutning til de andre kompetente myndigheder og til anmelderen. Dette var blevet accepteret af Kommissionen i det ændrede forslag, men er siden blevet anset for unødvendigt. Det er derfor blevet afvist af hensyn til bl.a. forenkling.

Ændring 53, der fjerner hele artiklen om forhåndsgodkendte nyttiggørelsesanlæg, blev støttet af Kommissionen på det grundlag, at fordelene ved artiklen er begrænsede, da myndighederne alligevel skal vurdere andre elementer af anmeldelsen og derfor stadig kunne gøre indsigelse mod affald bestemt til et forhåndsgodkendt anlæg.

Ændring 56, der begrænser anvendelsesområdet for artikel 20 i Kommissionens forslag, er ikke blevet indarbejdet.

Ændring 59, der forpligter Kommissionen til at opstille maksimumsbeløb for administrative omkostninger, der afkræves anmelderen, har Kommissionen støttet i princippet.

Ændring 74 om tydeliggørelse af retningslinjernes anvendelsesområde har Kommissionen støttet.

Ændring 39 om tilføjelse af 'specifikt' før 'farligt affald' er blevet støttet af Kommissionen i princippet.

Ændring 66 om aktindsigt med hensyn til anmeldelser blev støttet af Kommissionen i princippet, forudsat forpligtelserne bliver fastsat i en separat artikel, og der henvises til overholdelse af reglerne om fortrolighed som fastsat i national lovgivning og/eller fællesskabslovgivning.

Ændring 69 og 70 om inddeling af listerne med affald i bilag V (tilknyttet forbud mod eksport af farligt affald) med henblik på at give EU-listen over farligt affald forrang for Basel-listen over ikke farligt affald (begge anført i bilaget) blev begge støttet af Kommissionen i princippet.

3.2.5 Yderligere ændringer, som Rådet har foretaget i forslaget

Rådet har foretaget en række yderligere ændringer i forslaget. De vigtigste af disse ændringer er, at artikel 1, stk. 3, litra d), fuldstændigt udelukker animalske biprodukter fra forordningens anvendelsesområde. Kommissionen kan ikke støtte den fælles holdning i denne henseende og foretrækker at foretage en gennemgang af forholdet mellem denne forordning og forordning (EF) nr. 1774/2002 om sundhedsbestemmelser for animalske biprodukter, som ikke er bestemt til konsum, således at resultaterne af denne gennemgang offentliggøres, inden forordningen om affald træder i kraft. Derfor finder Kommissionen, at dens foreslåede udgave af artikel 1, stk. 6, bør forblive uændret.

4. KONKLUSION

Den fælles holdning er i vidt omfang et væsentligt skridt fremad med hensyn til at gøre forordningen mere tydelig og bringe dens bestemmelser i tråd med de målsætninger, der skal nås, som udstukket i Kommissionens forslag. Kommissionen kan imidlertid ikke acceptere den fælles holdning, hvad angår en række spørgsmål, hvoraf de vigtigste er udstukket i den nedenfor anførte erklæring. De omfatter forordningens retsgrundlag, medlemsstaternes mulighed for at gøre indsigelse mod overførsler af affald bestemt til nyttiggørelse og den fuldstændige udelukkelse af animalske biprodukter fra forordningens anvendelsesområde.

5. KOMMISSIONENS ERKLÆRING

Kommissionen mærker sig, at der er enighed i Rådet om at erstatte det fælles retsgrundlag, som foreslået af Kommissionen, nemlig EF-traktatens artikel 133 og 175, stk. 1, med et enkelt retsgrundlag, der kun omfatter traktatens artikel 175, stk. 1. Kommissionen mener, at dens forslag indeholdt det korrekte retsgrundlag og forbeholder sig ret til at gøre brug af de retsmidler, den har til rådighed.

Kommissionen bemærker ligeledes, at Rådet i artikel 12, stk. 1 litra c), giver medlemsstater mulighed for at gøre indsigelse mod og blokkere overførsler af affald bestemt til nyttiggørelse på grund af "lavere standarder for behandling" i bestemmelseslandet. Kommissionen mener, at denne bestemmelse ville skabe hindringer på det europæiske marked for nyttiggørelse af affald uden at forbedre miljøstandarderne for affaldshåndtering i EU. Kommissionen minder om, at den foreslog løsninger på det potentielle problem med 'standarddumping' i sin meddelelse KOM(2003) 301 endelig "På vej mod en temastrategi for affaldsforebyggelse og genanvendelse", hvori der fokuseres på udvikling af europæiske standarder for affaldshåndtering. Kommissionen advarer endvidere mod, at artikel 12, stk. 1, litra c), både er vag og kompleks, og at dette kan føre til en stigning i ulovlig overførsel af affald, der måtte resultere i en række domstolssager.

Kommissionen noterer endelig, at Rådet udelukker "overførsler, der er underlagt godkendelseskravene i forordning (EF) nr. 1774/2002 om sundhedsbestemmelser for animalske biprodukter, som ikke er bestemt til konsum" fra forordningens anvendelsesområde. I lyset af forskellene mellem disse to forordningen, hvad angår de proceduremæssige bestemmelser, foretrækker Kommissionen at foretage en gennemgang af forholdet mellem forordningerne, således at resultaterne af denne gennemgang offentliggøres, inden forordningen om overførsel af affald træder i kraft Dette ville fjerne nogle medlemsstaters bekymring med hensyn til risiko for proceduremæssig overlapning og give Kommissionen mulighed for at opretholde sit forslag.